**MTÜ Eesti Pimedate Liit 2021. aasta tegevuse ülevaade**

MTÜ Eesti Pimedate Liit (EPL) juhindus oma 2021. aasta tegevuses põhikirjast, arengukavast aastateks 2021-2026 ja sellest lähtunud 2021. aasta tegevuskavast.

Põhikirja järgi on EPLi eesmärk kaitsta nägemispuudega inimeste huve, esindada neid riiklikul ja rahvusvahelisel tasandil.

2021. aasta 1. jaanuari seisuga oli EPL katusorganisatsioon 16 liikmesühingule. Aasta jooksul suurenes nende arv 1 võrra. 31. detsembri seisuga oli liikmesühinguid 17. Neist 10 on piirkondlikud nägemispuudega inimeste ühingud, 6 nägemispuudega inimestele teenuseid osutavad organisatsioonid ja 1 nägemispuudega laste vanemaid ühendav organisatsioon.

EPLi kõrgeim organ on üldkoosolek. Koroonapandeemiast tingitud piirangute tõttu üldkoosolekut ei toimunud. Otsused võeti vastu mittetulundusühingute seaduse § 22'1 lg.2 sätestatud korras 22. märtsist kuni 5. aprillini toimunud hääletusel. Võeti teadmiseks revisjonikomisjoni arvamus ja kinnitati 2020. majandusaasta aruanne ning otsustati koormata Tallinn, Laki 7 kinnistu tasuta juurdepääsuservituudiga Tallinn, Laki 7b kinnisasja igakordse omaniku kasuks.

Üldkoosolekutevahelisel ajal korraldas EPLi tööd juhatus koosseisus Maimu Guzikova, Priit Kasepalu (juhatuse aseesimees), Ago Kivilo, Monica Lõvi, Silver Pulk, Jakob Rosin (juhatuse esimees) ja Tiina Tamm.

Toimus 6 juhatuse koosolekut. Juhatuse liikmed kasutasid korduvalt võimalust osaleda koosolekul Skype'i kaudu. Maimu Guzikoval ei olnud võimalik koosolekutest osa võtta.

Arutati läbi 2020. majandusaasta aruanne, valmistati ette üldkoosoleku otsuste projektid, kinnitati 2021. aasta tegevuskava ja eelarve, arutati majandusolukorra, töökorralduse ja 100. aastapäeva tähistamise ning Baltimaade nägemispuudega inimeste muusikafestivali "Balti laine 2022" korraldamise ja projektides osalemise üle, võeti MTÜ Guide Running Estonia EPLi liikmeks, kinnitati ajakirja Valguse Kaja artiklite honoreerimise süsteem, anti välja tunnustused "Aasta tegu 2021", tehti kokkuvõtted tegevusest juhatuse koosolekute vahelisel ajal, otsustati esitada sooviavaldus astumiseks Connected Health klastri liikmeks ja lahendati kirjades tõstatatud küsimusi.

Selleks, et küsimusi kiiremini ja tulemuslikumalt arutada, edastati tegevuse ülevaated ning saabunud kirjad enne juhatuse koosolekut tutvumiseks juhatuse meililisti. Mitmed otsused võeti vastu kirja teel ja on vormistatud juhatuse koosolekute protokollides.

Juhatuse koosolekute protokollid on avaldatud EPLi veebilehel www.pimedateliit.ee.

Revisjonikomisjon tegutses koosseisus Juta Levin, Anneli Lõhmus ja Mati Malm (esimees). Revisjonikomisjon märkis üldkoosolekule 2020. majandusaasta aruande kohta koostatud arvamuses:

"Revisjonikomisjon ei ole pidanud 2020. aastal EPLi juhatuse sisulisse ega vormilisse tegevusse sekkuma. Aasta-aastalt on EPLi tegevus muutunud sisukamaks ja mitmekülgsemaks. Oleme veendunud, et EPLi tegevus on jätkusuutlik ja arenev."

Tegevjuhina töötas Mari Sepp ja peaspetsialistina kuni 8. novembrini Piret Aus. 3. maist kuni 20. oktoobrini tegi praktikandina tööd Tartu Ülikooli (TÜ) Viljandi Kultuuriakadeemia üliõpilane Saara Silvia Soasepp.

EPLi kontor asub Tallinnas Raua 1 hoones üüritud ruumides.

EPLi fookusteema aastateks 2020-2022 on nägemispuudega inimeste füüsilise, virtuaalse ja kultuurilise ligipääsetavuse parandamine ning arendamine. See oli tegevuskava kohaselt ka 2021. aasta prioriteet. Aastal 2021 mõjutasid nii EPLi kui ka organisatsioonide ja asutuste, millega ta tegi koostööd, tegevust oluliselt koroonapandeemia tõttu kehtestatud piirangud. Seetõttu tuli mitmed kavandatud üritused edasi lükata või ära jätta ning paljud kohtumised korraldada virtuaalselt.

**1. Esindamine ja huvikaitse**

1.1. Aidata kaasa puuetega inimeste õiguste konventsiooni ellurakendamisele.

Jakob Rosin on puuetega inimeste konventsiooni täitmise järelevalvet tegeva Õiguskantsleri Kantselei puuetega inimeste nõukoja ja Priit Kasepalu inimõiguste nõukoja liige.

Priit Kasepalu juhtis Eesti Inimõiguste Keskuse ja Eesti Puuetega Inimeste Koja (EPIKoda) tähelepanu nägemispuudega inimeste liikumisvõimalusi käsitlevale ebatäpsusele inimõiguste olukorra variraportis. Jakob Rosin osales koos EPIKoja esindajatega puuetega inimeste konventsiooni täitmise variraporti kaitsmisel.

1.2. Osaleda Eesti Puuetega Inimeste Koja üritustel ja töös. Teha koostööd teiste puudega inimeste liitude, ühingute ja sihtasutustega.

EPL on EPIKoja liige. Jakob Rosin on EPIKoja juhatuse liige, osales üldkoosolekul ja juhatuse koosolekutel ning võttis juhatuse tegevusest aktiivselt osa. Ta osales EPIKoja esindajana Euroopa Puuetega Inimeste Foorumi (EDF) üldkoosolekutel, samuti EPIKoja SenSational projekti mentorite seminaril ja mentorina erivajadusega noorte õpilasfirmade loomise koolitusel, tulevikus ligipääsetavuse ülevaadete ja auditite tegemist käsitlenud kohtumisel ning EPIKoja juhatuse ja tegevmeeskonna tööseminaril. Tema ja Mari Sepp andsid EPIKoja uuele peaspetsialistile ülevaate suurematest ligipääsetavusprobleemidest. Silver Pulk tutvus EPIKoja korraldatud õppereisil Lätis ligipääsetavate loodusradadega.

1.3. Esitada ettepanekuid nägemispuudega inimesi puudutavate õigusaktide täiendamiseks ja muutmiseks.

Jakob Rosin edastas Eesti Reformierakonnale ja Eesti Keskerakonnale EPLi poliitikasoovitused koalitsioonilepingusse. Ta osales Sotsiaalministeeriumi (SoM) korraldatud ligipääsetavuse seaduse eelnõu esmasel arutelul, edastas EPIKojale EPLi tagasiside eelnõule ja osales meediateenuste seaduse muutmist arutanud Riigikogu kultuurikomisjoni istungil.

1.4. Jätkata tööd, et parandada nägemispuudega inimeste hariduse, rehabilitatsiooni ja tööhõive võimalusi.

Aastail 2016-2017 nägemisfunktsiooni kahjustusega õpilaste õppekorralduse parandamiseks EPLi, Tartu Emajõe Kooli (TEK) ning Tallinna Heleni Kooli (THK) koostatud ühisettepanekute põhjal Haridus- ja Teadusministeeriumiga (HTM) toimunud kohtumiste järjepidevus katkes ametnike vahetumise ja väidetavalt suurenenud töökoormuse tõttu. Seda ei ole õnnestunud kunagisel tasemel taastada.

Jakob Rosin osales HTMi, SoMi, EPIKoja, Tallinna Ülikooli (TLÜ) ja Tartu Ülikooli (TÜ) esindajate kohtumisel, kus arutati erivajadusega üliõpilaste õppimisvõimalusi. Ta osales ka Haridus- ja Noorteametis kohtumisel, kus käsitleti nägemise kaotanud abituriendi lõpueksami sooritamise tehnilist korraldust.

EPLi esindaja TEKi hoolekogus oli Eva Kirillova. Novembris nimetati THKi hoolekogu liikmeks Priit Kasepalu. Mari Sepp tutvustas THKi direktorile ja infojuhile EPLi tegevust. EPL vahendas TEKile Tallinn Global Rotary klubi infot võimalusest osaleda Leedus, Klaipedas korraldatavas suvelaagris.

Monica Lõvi osales Nägemispuudega Inimeste Hariduse ja Rehabilitatsiooni Nõukogu (ICEVI) Põhja- ja Baltimaade regiooni koordinaatorite koosolekul ning esitas ICEVIle lühiülevaate Eestis 2021. aastal nägemispuudega inimeste hariduses ja rehabilitatsioonis toimunust.

EPL on MTÜ Pimedate Töökeskus Hariner asutajaliige. Priit Kasepalu osales EPLi esindajana Harineri üldkoosolekul, kus kinnitati 2020. majandusaasta aruanne ja räägiti töökeskuse hetkeolukorrast. Juhatuse poolt 2020. aastal moodustatud töörühm, kes pidi tutvuma Harineri tegevusega, ei ole seda veel teinud.

1.5. Esitada ettepanekuid, kuidas abivahendisüsteemi nägemispuudega inimeste vajadustele vastavaks muuta ja nägemisabivahendite loetelu täiendada.

Juhatus arutas SA Juht- ja Abikoerte Kool info põhjal juhtkoerte koolitamisega seotud teemasid. Jakob Rosin edastas juhatusele ja Põhja-Eesti Pimedate Ühingule (PPÜ) tagasiside valge kepi otsikute hinna kohta.

EPL on võimaldanud MTÜl Jumalalaegas kord kuus kasutada oma ruume, et nägemisabivahendeid tutvustada ja müüa.

1.6. Populariseerida punktkirja oskust ja kasutamist.

Euroopa Pimedate Liit (EBU) ei korraldanud 2021. aastal Onkyo punktkirjaesseede võistlust. EPLi ettepaneku põhjal hakkas Itella uutele pakiautomaatidele paigaldama punktkirjas silte ja Omniva andis välja punktkirjas tähistusega postmargi.

1.7. Esindada nägemispuudega inimeste huve keskkonna ligipääsetavust puudutavate normdokumentide väljatöötamisel. Osaleda ligipääsetavuse rakkerühma töös.

Jakob Rosin andis Riigikantselei ligipääsetavuse rakkerühma teemaalade juhile ülevaate nägemispuudega inimeste probleemidest spordi, kultuuri, kaubanduse, panganduse, hariduse, tervishoiu ja pakiautomaatide valdkonnas. Tema ja Piret Aus osalesid kahel korral rakkerühma kultuuri ja spordi ligipääsetavuse aruteludel. Jakob Rosin osales spordi; kommertsliinide; erasektori teenuste; kaubanduse ja panganduse; hädaabiteate edastamise; raudtee ülekäikude; Rail Balticu terminalide ja peatuste ligipääsetavuse arutelul ning määruse "Puudega inimeste erivajadustest tulenevad nõuded ehitisele" muutmise arutelul.

Ta kohtus Tarbijakaitse ja Tehnilise Järelevalve Ameti (TTJA) uue digiligipääsetavuse eksperdiga, et arutada ameti võimalusi digiligipääsetavuse kontrollimist tõhustada ning läbi selle teadlikkust suurendada.

Jakob Rosin edastas meililisti palve osaleda Euroopa Komisjoni (EK) tagasisideküsitluses Euroopa Liidu (EL) veebi ligipääsetavuse direktiivi kohta, esitas seejärel EKile EPLi vastuse ja andis tagasiside EBU vastusele selle direktiivi kohta. Ta oli Žürii liige EKi korraldatud andmete kasutamise võistlusel "EU Datathon 2021", mille käigus valmistasid osalejad mobiili- ja veebirakendusi.

1.8. Osaleda Balti Komitee ja Euroopa Pimedate Liidu töös.

EPL on EBU liige. Monica Lõvi on nominatsioonikomitee liige ja euroasjade komisjoni Eestit esindav liige. Asendusliige on Jakob Rosin, kes on ka EBU veebilehtede ligipääsetavuse hindamise töörühma liige. Ta osales Serbias, Belgradis EBU aastakonverentsil tööelu ja rehabilitatsiooni teemadel ning Sloveenias, Ljubljanas euroasjade komisjoni koosolekul.

Jakob Rosin osales EBU korraldatud töötoas ELi ja rahvusvaheliste oluliste nägemispuudega inimesi puudutavate dokumentide kohta; tegi EBUle ettepaneku luua üle-euroopaline koolitusmaterjal veebi ligipääsetavuse testimiseks; andis nõu hädaabinumbri 112 ligipääsetavussoovituste osas; andis välisaudiitorile tagasisidet selle organisatsiooni tööst; saatis uudiskirja lisamiseks info Eesti-Soome ühisprojektist "Minu enda elu" ja artikli tööturu digitaliseerimise ligipääsetavusprobleemidest; salvestas ja saatis EBUle Parvis projekti raames info ligipääsetavuse tähtsust tutvustava videoklipi; edastas vastused päringutele veebilehtede ligipääsetavust automatiseerivatest lahendustest ja EBU liikmesorganisatsiooni liikmeks astumise kriteeriumidest.

Monica Lõvi osales EBU kirjeldustõlke teemalisel arutelul; tõlkis inglise keelest eesti keelde ning saatis EBUle Parvis projekti ühiskonna teadlikkust tõstva nelja video tekstid.

1.9. Jätkata koostööd Soome Nägemispuudega Inimeste Liiduga.

EPLi ja Soome Nägemispuudega Inimeste Liidu koostöös tehakse Interregi projekti "Minu enda elu". Koostööprojekti eesmärk on toetada Eesti ja Soome 18-25 aastaste nägemispuudega noorte iseseisvust ja kaasatust ühiskonda. Projekti elluviimist toetab Interregi Kesk-Läänemere programm 2014-2020. Projekt kestab 1. septembrist 2020 - 31. augustini 2022.

**2. Avalikustamine ja teavitamine**

2.1. Selgitada ühiskonnale nägemispuudega inimeste probleeme, tähistada EPLi 100. aastapäeva ja valge kepi päeva ning anda välja tunnustus "Aasta tegu 2021".

EPL saatis ajakirjandusele pressiteated valitsuskoalitsioonile esitatud soovituste, Eesti Vabariigi 103. aastapäeva kontsertetenduse kirjeldustõlke, ülemaailmse ligipääsetavuse päeva ja fotode kirjeldamise võistluse, tunnustuse "Aasta tegu 2021" laureaatide ning EPLi 100. aastapäeva tähistava postmargi loomise kohta.

Jakob Rosin esines kahel korral Eesti Televisiooni (ETV) saates "Terevisioon", kus rääkis nägemispuudega inimeste toimetulekust koroonapandeemia ajal ja kirjeldas digiregistratuuri halba ligipääsetavust; andis Kanal2 saatele "Esse" kommentaari puude ja naljategemise teemal ning osales eksperdina saate "Südamesoov" võtetel; andis Raadio2 saatele "Pulss" ülevaate nägemispuudega inimeste, ilmastiku ja taksodega seotud probleemidest ning Eesti Rahvusringhäälingu raadio kultuuriuudistele intervjuu puuetega inimeste päeva puhul; andis artiklite kirjutamiseks intervjuud portaalile Geenius seoses digiregistratuuri halva ligipääsetavusega, Levilale pimedana raamatute lugemisest ja Connected Health klastrile EPLi tegevusest; rääkis Connected Health klastri podcastis nägemispuudega inimeste probleemidest ja nüüdisaegsetest digitaalsetest võimalustest.

Priit Kasepalu esines kahel korral ETV saates "Ringvaade", kus tutvustas Keskkonnaameti tellimusel valminud õppevahendite kogu Meeltemätas ja Eesti Arhitektuurimuuseumis valminud kombatavaid makette; rääkis Kanal2 saates "Õhtu!" ja TV3 saates "Seitsmesed uudised" nägemispuudega inimeste elu eripäradest ja näitas seda hõlbustavaid abivahendeid; andis ajalehele Meie Maa artikli kirjutamiseks infot fotode kirjeldamise võistlusest.

Ajaleht Sakala avaldas Piret Ausiga tehtud intervjuu põhjal artikli kirjeldustõlke kasutamisest.

Jakob Rosin edastas sihtrühmale TÜ Pärnu Kolledži üliõpilase palve lõputöö intervjuudeks; jagas TLÜ üliõpilastele EPLi seisukohti kõrghariduse probleemidest; kirjeldas ja demonstreeris TLÜ üliõpilasele linnaruumis liikumisega seotud takistusi ning probleeme; aitas Eesti Kunstiakadeemia üliõpilasel välja selgitada nägemispuudega inimesi ja ligipääsetavust käsitleva lõputöö teemat; andis TLÜ üliõpilasele intervjuu puuetega inimeste päeva puhul.

Priit Kasepalu andis Järveküla Kooli õpilastele veebitunni nägemispuudega inimeste elust ja vastas Tallinna 32. Keskkooli õpilase loovtöö koostamiseks küsimustele pimedate inimeste kohta; arutas TLÜ Balti filmi, meedia, kunstide ja kommunikatsiooni instituudi üliõpilastega õppetöö raames teha kavandatud pimedate ja vaegnägemisega inimeste filmivaatamise kogemust käsitleva dokumentaalfilmi võimalikku sisu; tutvustas TÜ Pärnu Kolledži üliõpilasele nägemispuudega inimeste probleeme ja EPLi tegevust; nõustas Eesti Muusika- ja Teatriakadeemia üliõpilast kultuuri ligipääsetavust käsitleva magistritöö teema valikul; vastas TLÜ projekti "Värvid keeles ja kultuuris" küsimustikule.

Jakob Rosin saatis vastuse SoMi ametniku küsimusele nägemispuudega inimeste organisatsioonide teenustest; andis MTÜle Guide Running Estonia ülevaate ELi nägemispuudega inimeste organisatsioonidelt kogutud info jooksusaatmise ja eritähistusega jooksuvestide kohta; jagas Muinsuskaitseameti ja EPIKoja ligipääsetavuse koolitusel infot nägemispuude kohta; suhtles TEKi söökla nõude soetamiseks toimunud heategevusliku jalgpallivõistluse "Cheff's Cup" korraldajaga; rääkis Levira töötajatele telesaates ja Tele2 töötajatele "E-äri mentorlusminutites" ligipääsetavusest; andis Suurbritannia Maynoothi ülikooli esindajale projekti tarbeks intervjuu ELi autoriõiguse seadusest nägemispuudega inimeste elus; esines AFS IT Services Estonia OÜs loenguga ligipääsetavusest; EKi ja EDFi veebiseminaril ülevaatega Eesti ja EPLi kogemusest ELi veebi ligipääsetavuse direktiivi ülevõtmisel ning nende korraldatud rahvusvahelise puuetega inimeste päeva konverentsil ettekandega "E-riik ja ligipääsetavus"; Eesti muuseumiühingu aastakonverentsil ettekandega "Kuidas puudega inimesed muuseumis tehnoloogiat kasutavad?"; Eesti Meremuuseumis ning Okupatsioonide ja vabaduse muuseumis Vabamu EPIKoja poolt nende muuseumide töötajatele korraldatud koolitusel ettekandega nägemispuudega külastajate erivajadustest; Eesti E-kaubanduse Liidu konverentsil ettekandega "Kuidas pime e-ostleb?"; osales ELi struktuurifondidest rahastust taotlejatele ligipääsetavust tutvustavate õppevideote filmimisel.

Piret Aus osales Sotsiaaldemokraatliku Erakonna naiskogu Kadri suveseminari paneeldiskussioonil teemal "Kaasaegne ja ligipääsetav linnaruum"; esines TÜ Pärnu Kolledži üliõpilastele ettekandega "Mida peaks teadma erivajadusega inimeste turismivaldkonnas tooteid ja teenuseid luues?"; esines EPIKoja koolitusel "Kuidas parandada ligipääsetavust kohalikus kogukonnas - mida pean teadma, millega arvestama?" ettekandega "Ligipääsetavus nägemispuudega kasutajale"; tutvustas Viljandi kogukonnaaktivisti Facebooki-intervjuus kaasavat kultuuri ja kaasavat ühiskonda.

Piret Aus ja Silver Pulk osalesid Pärnus Kesk-Läänemere programmi projekti "Ligipääsetav loodus kõigile" käigus korraldatud ligipääsetavuse päeval.

Juhatus otsustas, et EPLi 100. juubeli aastal pööratakse nägemispuudega inimestega seonduvale tähelepanu läbi artiklite, meediakajastuste ja ürituste. EPLi 100. aastapäeva tähistamiseks kavandatud konverents jäeti koroonaviiruse laialdase leviku tõttu ära. Selle asemel korraldati 19. oktoobril Tallinna Õpetajate Majas valge kepi päeva tänuseminar. Ettekanded käsitlesid Eesti Meremuuseumi ligipääsetavust, teekonda sündmuste ligipääsetavuseni ja "Jooksusilmade" esimest tegevusaastat. Esitleti EPLi 100. aastapäevale pühendatud punktkirjas tähistusega postmarki ja esimese päeva ümbrikku. Kuna 2020. aastal tänuseminari koroonaviiruse leviku tõttu ei korraldatud, anti laureaatidele üle EPLi tunnustused "Aasta tegu 2020" ja "Aasta tegu 2021".

Tunnustuse "Aasta tegu 2021" pälvisid Keskkonnaamet ja Velvet OÜ loodust erinevate meelte kaudu tutvustavate õppevahendite kogu Meeltemätas loomise eest; Itella Estonia OÜ Smartposti pakiautomaatide nägemispuudega inimestele ligipääsetavateks muutmise eest.

Tänukirjadega autasustati MTÜd Guide Running Estonia nägemispuudega inimestele sportimisvabaduse loomise eest; Krista Fatkinit teatrietendustele, vabariigi aastapäeva kontsertetendustele, üldtantsupeole ja filmidele kirjeldustõlgete tegemise eest; Eesti Hoiuraamatukogu (EHR) IV Kirjandustänava festivalil korraldatud annetuskampaania eest; Piret Ausi annetuskampaania ja matka korraldamise eest.

2.2. Arendada ning täiendada EPLi veebilehte ja Facebooki-lehte.

Mais uuendati veebileht www.pimedateliit.ee. Facebooki-lehe https://www.facebook.com/pimedateliit kaudu edastati pidevalt uut infot. Aasta lõpuks oli end Facebooki-lehe jälgijaks märkinud 890 kasutajat ehk 98 võrra enam kui 2020. aasta lõpul.

Facebooki-lehel korraldati ligipääsetavuse päeva kampaania - miniviktoriin ja piltide kirjeldamise võistlus.

Veebilehte ja Facebooki-lehte haldasid Jakob Rosin ning Piret Aus ja meililiste Jakob Rosin. Tema, Mari Sepp ja Piret Aus osalesid uuendatud veebilehe haldussüsteemi koolitusel.

2.3. Kirjastada ajakirja Valguse Kaja ja seda sihipäraselt levitada.

Ajakirja anti 2021. aastal välja 1 number - paberkandjal ja e-variandis. Eesti Pimedate Raamatukogu (EPR) andis selle välja helivariandis ja punktkirjas.

Toimetusse kuulusid Elisabeth Egel, Kai Kunder, Maarja-Liis Orgmets, Jakob Rosin ja Mirja Räpp. Ajakirja toimetas Maarja-Liis Orgmets.

Kevadnumbris avaldati kirjutised Lõuna-Eesti Pimedate Ühingu (LEPÜ) raadiosaatest, TEKi tegemistest, nägemispuudega inimeste jooksusaatjatest, EPList, juhtkoera kasutajatest arenevas ühiskonnas ja kirjeldustõlkest. Tehti intervjuu pimedate õpilaste abiõpetaja Merike Kaljujärvega, tutvustati

vaegnägijana nutitelefoni kaamera kasutamist ja pimedana koristamist, võrreldi videokõne platvormide ligipääsetavust. Avaldati tõlkelugu punktkirjast ja liikumispiirangutest ning lühiuudised.

Lisaks toimetuse liikmetele olid artiklite autorid TEKi õpetaja Anne Kõiv ja MTÜ Guide Running Estonia asutaja Olle Rõuk.

**3. Organisatsiooni arendamine**

3.1. Nõustada liikmesühinguid, koguda liikmesühingute tegevuse kohta infot ja osaleda nende üritustel.

EPL on saanud liikmesühingutelt nende igapäevase tegevuse kohta infot ning edastanud oma infot telefoni ja e-posti teel. Muu hulgas saadeti liikmesühingutele Priit Kasepalu koostatud EPLi 2020. aasta tegevuse ja Jakob Rosina koostatud koalitsioonilepingu olulisemate sotsiaalvaldkonna teemade ülevaade, samuti Sotsiaalkindlustusametilt (SKA) saadud nägemispuudega inimeste statistika. Maimu Guzikova vahendas EPLi infot Ida-Eesti Pimedate Ühingule, Silver Pulk Pärnu Pimedate Ühingule ning Tiina Tamm LEPÜle. Nad edastasid ka ühingute infot EPLile.

Mari Sepp andis nõu Lääne-Virumaa Nägemispuudega Inimeste Ühingu asutamiseks.

Priit Kasepalu õnnitles PPÜ puhkpilliorkestri kontserdil EPLi endist kauaaegset töötajat Anne-Mall Krooni 80. juubelil; osales Haapsalus Läänemaa Nägemisvaegurite Ühingu (LNÜ) 15. aastapäeva tähistamisel, õnnitles ühingut ning esines ettekandega "Ületame takistusi!"

EPL vormistas LNÜ palvel tänukirjad ühingu liikmele Heldi Sinijärvele ja Haapsalu Sotsiaalmaja päevahoiuteenuse hooldustöötajale Vilja Raagmaale, mis jäid 2020. aastal koroonapandeemiast tingitud liikumispiirangute tõttu üle andmata. EPL autasustas LNÜ juubelil tänukirjaga ühingut ning selle tegevuse eestvedajat ja raamatu "Läänemaa Nägemisvaegurite Ühingu kroonika 2006-2021" koostajat Tiiu Leidsalu.

EPL avaldas ajalehes kaastunnet TEKi matemaatikaõpetaja ja Tallinna Kaugõppe Erikeskkooli direktorina töötanud Ants Siimeri, PPÜ juhatuse endise esimehe

Kristiina Peetsalu, LEPÜ ja EPLi endiste puhkpilliorkestrite dirigendi Neeme Saare ning Pimedate Infoühingu Helikiri juhatuse esimehe Guido Tarraste lähedastele. Tiina Tamm esindas EPLi Neeme Saare ärasaatmisel.

3.2. Tugevdada ühisürituste kaudu liikmesühingute otsesidemeid. Korraldada suvekool ning koolitusi, mis on suunatud juhatuse liikmetele ja liikmesühingute eestvedajatele, võtta osa teiste organisatsioonide korraldatavatest EPLi tegevusega seonduvatest koolitustest.

8.-9. septembril toimus Nelijärvel EPLi suvekool. Osales ligi 150 inimest üle Eesti. Kavas olid käelised tegevused käsitöötoas, loengud veresuhkrusõbralikust toitumisest ja kriisiaja sotsiaalpsühholoogilistest iseärasustest; tutvustati Meeltemättaid ja punktkirjas tähistusega siltidega õlut; võis kuulata muinasjutuvestjat, osaleda viktoriinil ja tantsuõhtul. Võimalik oli sõita vesijalgrataste ja paatidega.

29.-30. septembril toimus EPLi liikmesühingute eestvedajate matkapäev Pärnumaal. Sellest võttis osa 24 eestvedajat erinevatest liikmesühingutest. Külastati Are alpakafarmi, Kapteni talu, Valgeranda, Lydia Koidula Memoriaalmuuseumit Pärnus ja Tori põrgut; tehti matk Riisa rappa; külastati Jaanihanso siidrivabrikut.

14. detsembril toimus veebiseminar "Puuetega inimeste organisatsioonid ning nende toimimine Eestis", millel osales 20 huvilist.

Jakob Rosin saatis kahel korral EPLi liikmesühingutele ja meililisti Teade üleskutse täita EPLi rahuloluküsitlus. Vastuseid laekus 17.

Mari Sepp osales Avatud Eesti Fondist toetuse saanud organisatsioonidele korraldatud infopäeval.

3.3. Jätkata tööd kompetentsikeskuse arendamisel.

Osa EPLi projektide rahastusest on saadud Eesti Puuetega Inimeste Fondilt (EPIFond). Sellele on lisatud raha omatulust. Maakondlike puuetega inimeste kodade vahendusel liikmesühingute tegevuseks eraldatud raha on väike. Ühingute suurim probleem on nende tegevuse ebapiisav rahastamine. Vajalik on ühingute jätkusuutlik riigirahastus. Eesmärk on, et rahastataks ühingutes osutatavaid nägemispuudega inimestele eluliselt vajalikke teenuseid, mida praegu osutatakse vabatahtliku tööna või EPIFondi ja kohalike omavalitsuste väga väikese toetuse abil.

Sarnaselt varasemale rahastab SoM valdkonda ühe tervikuna. See toimub EPIFondi kaudu aastatel 2020-2022 strateegilise partnerluse "Puudega ning psüühikahäirega inimeste huvikaitse ja võimestamine" raames. EPLi ja suuremate liikmesühingute eestvedajate osalusel toimunud koosolekul arutati ühingute rahastusvõimaluste suurendamist.

EPL pakkus 2021. aastal ligipääsetavusalaseid nõustamis- ja testimisteenuseid.

Juhatus otsustas luua ligipääsetavusteemalise meililisti Ligipääsetavus, mis seadistati jaanuaris. Listi on saadetud mitmesuguseid materjale ja selles on korraldatud arutelusid.

Juhatus arutas ideed moodustada töörühmad erinevate valdkondade - füüsilise, veebide/mobiilirakenduste ja kultuuri - ligipääsetavuse nõustamiseks ning testimiseks. Ettevõtete ja organisatsioonide päringute maht on kasvanud, EPLi tööjõuressurss on vähene ja keerulisemate testimiste osas on vajalik teise arvamuse saamine. EPLi võrgustikus on mitme eriala spetsialistid, keda saaks nõustamistel ja testimistel rakendada.

Kindlaid töörühmi ei moodustatud. Spetsialistide ja konsultantide poole pöördutakse vajaduspõhiselt. EPL maksab testijatele ja konsultantidele töö eest tasu, mistõttu on EPLi ligipääsetavuse nõustamis- ja testimisteenused tasulised. Rahastuse leidmisel on kavas täiendada ligipääsetavuse juhendit. Kui uuendatud juhend on valminud, korraldatakse testijatele ja konsultantidele seda tutvustav koolitus. Meililisti Ligipääsetavus on edastatud kuulutus veebide ja mobiilirakenduste ligipääsetavuse testijate leidmiseks. Jakob Rosin arutas PPÜ esindajaga veebi ligipääsetavuse testimise korralduslikke küsimusi.

Juristi soovitustele tuginevalt koostatakse hankekorralduse ja nägemispuude alaste teenuste info jagamise ning vahendamise korra kehtestamiseks protseduurireeglid. Hankekomisjoni liikmeteks määras juhatus Tiina Tamme, Priit Kasepalu ja Mari Sepa.

EPL võeti Connected Health klastri liikmeks. Klastri eesmärk on tuua kokku tervisevaldkonnas tegutsevad tehnoloogia iduettevõtted, haiglad ja patsientide esindusorganisatsioonid ning IT-ettevõtted, et luua koos tervisevaldkonna probleeme lahendavaid teenuseid ja tooteid.

Töötajad arutasid kommunikatsioonikanalite tõhusust. Priit Kasepalu tegi selle hindamiseks kokkuvõtte nende kaudu kuu aja jooksul info edastamisest. EPL saatis liikmesühingutele ja pani veebilehele info uudiskirja loomise kohta ning kutse sellega liitumiseks, kuid 2021. aastal uudiskirja siiski välja ei antud.

Koostamisel on kommunikatsioonistrateegia. Saara Silvia Soasepp kaardistas tööseminaril juhatuse ja suuremate liikmesühingute eestvedajate arvamused ning ettepanekud.

EPL osales 2021. aastal neljas projektis.

**Eesti ja Soome Interregi koostööprojekt "Minu enda elu".**

Projekti eesmärk on toetada 18-25 aastaste nägemispuudega noorte iseseisvust ja kaasatust ühiskonda. Juhtrühma Eesti-poolsed liikmed on Mari Sepp ja Monica Lõvi. Mentorid on Elisabeth Egel, Maarja-Liis Orgmets ja Jakob Rosin. Rehabilitoloogidena kuuluvad meeskonda Anne Kõiv, Janne Jerva ja Merike Kaljujärv. Meeskond kinnitas projekti sihtrühma 6 liiget. Noorte ja mentorite kahepäevane seminar toimus septembris Ristnas ja järgmine suhtealane seminar toimub veebruaris 2022. Interregi soovitus oli viia läbi ka kolmas seminar, mida esialgu kavas ei olnud. Aprillis valmib rehabilitoloogide kaasabil noorte iseseisva eluga alustamise juhendmaterjal. Mais tutvustatakse seda nägemispuudega inimestega tegelevatele spetsialistidele. EPLi projektitegevused lõpevad 31. mail 2022.

**Nägemispuudega noorte üle-eestilise huvikaitseorganisatsiooni loomine.**

Avatud Eesti Fondi toetatav projekt kestab 1. maist 2021 - 31. detsembrini 2022. Selle eesmärk on arendada välja hästi toimiv ja jätkusuutlik nägemispuudega noorte üle-eestiline koostöövõrgustik, mis hakkab tegelema huvikaitsetööga. EPL koostöös võrgustiku organisatsioonidega otsib üles aktiivsed nägemispuudega 16-35 aastased noored üle Eesti ja innustab neid läbi ühiste tegevuste ning koolituste tegutsema üheskoos nägemispuudega noorte huvide ja õiguste kaitsmisel.

Projekti raames toimuvad nägemispuudega noortele ligipääsetavad koolitused, kus õpetatakse, kuidas toimib kodanikualgatusel põhinev organisatsioon ja kuidas seda juhtida; kuidas toimub avalikkuse teavitamine, poliitika kujundamine ja milliste organisatsioonide kaudu oma huvikaitset teostada; kuidas leida rahastust oma ideedele ja kirjutada projektitaotlusi. Noored saavad ülevaate ettevõtluse toimimisest, sealhulgas mittetulundusühingute seadusest. Praktilise tööna korraldavad nägemispuudega noored ise ligipääsetavad töökoosolekud, töötoa ja kahepäevase suveseminari.

Projektis osalemiseks registreerus 15 noort. Septembris viisid Jakob Rosin ja Mari Sepp läbi sissejuhatava kohtumise, kus tutvustati 9 huvilisele projektis kavandatavaid tegevusi. Detsembris toimunud veebiseminaril osales 3 projekti registreerunut.

**Nutiseadmete videokoolituse valmistamine nägemispuudega inimestele.**

SoMi toetatav projekt kestab 1. juulist 2021 - 30. juunini 2022. Selle raames valmib viis klippi nutiseadmete kasutamise õpetusega. Nende valmistamisega alustatakse veebruaris 2022.

**Nägemispuudega inimeste kogukonna mõjujõu ja tegutsemisvõimekuse suurendamine.**

Aktiivsete Kodanike Fondi toetatav projekt kestab 1. oktoobrist 2021 - 30. novembrini 2022. Põhipartner on PPÜ ja projektipartnerid Nägemispuudega Inimeste Rehabiliteerimiskeskus, Terateater ning EPL. Projekti raames keskendutakse rehabilitatsiooniteenuste arendamisele, avalikkuse teavitamisele, sponsorite ja toetajate leidmisele ning hoidmisele. EPLi ülesanne on kutsuda kokku töörühm, mis analüüsib nägemispuudega inimeste ühingute olukorda, koostab sisendi ning korraldab otsustustasandi ümarlaua. Töörühma esimene koosolek toimus novembris ja sellel osales 10 eestvedajat erinevatest nägemispuudega inimeste organisatsioonidest.

3.4. Pakkuda ettevõtetele, asutustele ja organisatsioonidele nõustamisteenuseid nägemispuudega inimestele ligipääsetava füüsilise keskkonna kujundamisel.

Jakob Rosin nõustas SKAd järjekorraautomaadi ligipääsetavuse abiteksti koostamisel, kontrollis ameti Tartu kontoris järjekorraautomaadi ning ruumiplaanide ja siltide ligipääsetavust; andis Riigi Kinnisvara ASile raporti tarbeks intervjuu riigimajade ligipääsetavaks muutmisest; juhtis Tartu abilinnapea tähelepanu nägemispuudega inimeste ligipääsetavusvajadustele Tartu rongijaama rekonstrueeritavas osas; saatis Omnivale, Itellale ja DPDle küsimuse pakiautomaatide ligipääsetavuse arendamise kohta, arutas Itella esindajaga uut tüüpi pakiautomaatidele paigaldatavate punktkirjas siltide sobivust ja edastas nende kohta nägemispuudega inimeste tagasisidet; andis Riigikantseleile ülevaate jäätmemajandusega seotud ligipääsetavusprobleemidest ja tagasiside ühistranspordi piletisüsteemide ligipääsetavusest; arutas Pöide Pruulikoja esindajaga õllepudelite punktkirjaga siltide kujundust; andis arhitektuuribüroole tagasisidet Lasnamäe Põhikooli ja ehitusettevõttele Laagri Riigigümnaasiumi sissepääsu ligipääsetavuslahenduste ja Niguliste muuseumile nägemispuudega inimestele mõeldud sildi kohta; edastas EPIKojale Põhja-Eesti Regionaalhaigla ligipääsetavuse testimisest huvitatute kontaktid; nõustas Eesti Rahva Muuseumi (ERM) osalussaali näituse "Kaasav ELU" tegijaid näituse füüsilise ligipääsetavuse elluviimisel ja TLÜ üliõpilasi taktiilsete majaplaanide vajalikkuse ning korteriühistut sobivate korterinumbrite osas; saatis Teliale päringu uute, Android operatsioonisüsteemiga digibokside ligipääsetavusest; nõustas Padise kloostrit ligipääsetavate viitade loomisel ja Ants Laikmaa muuseumit kombatavate makettide ning mudelite osas; kohtus TLÜ ELU projekti raames ülikooli ligipääsetavust parendavate üliõpilastega; nõustas Transpordiametit ülekäiguradadele ja ülekäigukohtadele reljeefsete hoiatuskivide paigaldamise osas ning vastas ehitusettevõttele kergliiklusteedel kasutatavate suunavate reljeefkivide kohta; nõustas Ridango ASi uute puutetundlike ühistranspordi piletiterminalide ja tuvastite väljatöötamisel; tutvus Suurbritannia iduettevõttes pimedatele loodavate nutiprillidega.

Tema ja Mari Sepp nõustasid Mustamäe Laste Loomingu Maja ligipääsetavuse osas. Mari Sepp nõustas TÜd õppehoonete ligipääsetavuse juhendmaterjali koostamisel.

Priit Kasepalu saatis raamatukogudele, kus asuvad vastavalt säilituseksemplari seadusele digitaalse säilituseksemplari kohalkasutust võimaldavad autoriseeritud töökohad, kirja küsimusega nende pimedatele lugejatele kasutatavuse kohta; tutvustas SA Haapsalu ja Läänemaa Muuseumid töötajale hoone 3D prinditud kombatavat maketti ja selgitas niisuguste makettide vajalikkust.

Piret Aus nõustas kaht ehitusettevõtet tänavatele reljeefkivide paigaldamise osas; osales Rahandusministeeriumi (RaM) omavalitsuste pädevuse hindamise kriteeriumite teemalisel arutelul.

Silver Pulk nõustas projekteerijaid ja kohaliku omavalitsuse spetsialiste Pärnu uue silla ligipääsetavuse teemal.

3.5. Pakkuda ettevõtetele, asutustele ja organisatsioonidele nõustamisteenuseid nägemispuudega inimestele ligipääsetavate veebilehtede ning mobiilirakenduste loomisel.

Jakob Rosin suhtles Swedbanki kasutajakogemuse disaineriga ja otsis pangale kasutajakogemuse testijaid; osales uue kriisikommunikatsiooni veebilehe ja mobiilirakenduse kasutajamugavust käsitlenud arutelul; katsetas rakenduse Elisa Raamat ligipääsetavust; andis IPF Digital ASile ülevaate nägemispuudega inimeste arvuti ja nutiseadme kasutuse probleemidest, EPIKojale Garage 48 üritusele registreerumise vormi ligipääsetavusest ning The Brand Manual disainibüroole veebilehtede ja mobiilirakenduste ligipääsetavast disainist; arutas Tervise ja Heaolu Infosüsteemide Keskuse (TEHIK) esindajaga digiregistratuuri ligipääsetavuse üle ja ühiselt pandi paika TEHIKu halduses olevate avalike infosüsteemide ligipääsetavuse testimine; juhtis Bolti tähelepanu mobiilirakenduse Bolt Food halvale ligipääsetavusele, saatis liikmesühingutele ja meililisti Ligipääsetavus palve tagasisideks selle rakenduse ligipääsetavuse kohta, edastas saabunud tagasiside ja arutas arendajaga kasutajaliidese ligipääsetavust; esitas Eesti Kunstimuuseumile veebilehtede ligipääsetavusauditi ja tagasiside loodud ligipääsetavuse erilehe kohta ning koostas ligipääsetavusauditi järelkontrolli; juhtis Keskkonnaagentuuri tähelepanu värske ilmaäpi Ilm+ puuduvale ligipääsetavusele, konsulteeris Keskkonnaametit valmiva loodusvaatluste mobiilirakenduse osas, arutas Keskkonnaministeeriumi arendajaga veebilehtede ja keskkonnaalaste mobiilirakenduste ligipääsetavuse detaile; andis Häirekeskusele nõu hädaabinumbri 112 ja keskuse töö ligipääsetavusvõimaluste osas; nõustas LHV Panka internetipanga ligipääsetavuse detailide osas; arutas Statistikaameti esindajaga veebilehe ligipääsetavust ja viimistles ning edastas ametile rahvaloenduse küsitlussüsteemi ligipääsetavuse ülevaate; arutas turismivaldkonda edendada sooviva projekti esindajatega valdkonna digitaliseerimise ligipääsetavuse detaile; arutas OÜga Thorgate Management võimalikke lahendusi nägemispuudega inimeste elukvaliteedi tõstmiseks; edastas Tervise Arengu Instituudile veebilehe ligipääsetavuse kiirülevaate; aitas Apothekal testida uue veebilehe ligipääsetavust.

Jakob Rosin ja Piret Aus osalesid ERMis Startup Day konverentsil, kus EPL korraldas seminari mobiilirakenduste ligipääsetavusest. Piret Aus arutas Viljandi Haigla Patsientide Nõukoja liikmetega haigla veebilehe ligipääsetavust ja uue hanke ettevalmistusi.

Priit Kasepalu saatis EPIKojale tagasiside SKA iseteeninduskeskkonna abivahendite osa kasutatavusest; andis Swedbanki kasutajakogemuse disainerile intervjuu pangateenuste kasutatavusest; kogus ja edastas infosüsteemi ESTER üldhaldurile nägemispuudega inimeste arvamusi e-kataloogi kasutatavusest.

Mari Sepp edastas Eesti Inimõiguste Keskusele tagasiside keskuse uue kirjatüübi kohta.

3.6. Pakkuda ettevõtetele, asutustele ja organisatsioonidele nõustamisteenuseid nägemispuudega inimestele ligipääsetavate kultuurisündmuste korraldamisel.

Juhatus andis TLÜ loodus- ja terviseteaduste instituudi ning Eesti Rahvakunsti ja Käsitöö Liidu korraldatud erivajadustega lastele suunatud puuteraamatute ja -mängude valmistamise konkursil "Näputööga nägijaks 2021" eripreemia Maris Willadseni puuteraamatule "Kolm mängu".

Jakob Rosin ja Piret Aus arutasid Vabariigi Presidendi Kantselei töötajatega Eesti Vabariigi aastapäeva kontsertetenduse kirjeldustõlke tagamist; osalesid RaMi poolt kokku kutsutud Minuomavalitsuse portaali kultuuri töörühma arutelul; olid lektorid EPIKoja koolitusel "Kõigile ligipääsetav kultuur - mida pean teadma, millega arvestama?"; panid koos EPIKoja ning Laulu- ja Tantsupeo SA esindajatega paika 2023. aastal toimuva noorte laulu- ja tantsupeo ligipääsetavusega seotud tegevused.

Jakob Rosin, Priit Kasepalu, Silver Pulk ja Tiina Tamm osalesid Kultuuriministeeriumi (Kum) algatatud koosolekul, mille teema oli Eesti Rahvusraamatukogu koosseisu viidava EPRi teenuse tulevik.

Jakob Rosin ja Mari Sepp nõustasid reklaamibürood DDB, kuidas teha ligipääsetavat telereklaami.

Jakob Rosin nõustas Eesti Paralümpiakomiteed nägemispuudega inimeste e-spordi teemadel ja vahendas tellimust kirjeldustõlkeks; osales EHRi nõukogu koosolekul; osales kuuldemängufestivali "Pind Kõrva" žüriis; konsulteeris filmiprodutsenti kirjeldustõlke levitamise osas Movie Reading mobiilirakenduses.

Priit Kasepalu konsulteeris TLÜ üliõpilasi näituse "Kaasav ELU" tarbeks puuteraamatute lehekülgede kirjelduste koostamisel; osales konkursi "Näputööga nägijaks 2021" žürii liikmena tööde hindamisel.

Piret Aus arutas "Tartu 2024" meeskonnaga võimalikku koostööd projekti sündmuste ligipääsetavuse edendamiseks ja Integratsiooni Sihtasutusega koostöö- ning koolitusvõimalusi Narvas; osales arutelul RaMi ametnikega maakondade kultuurimajade ligipääsetavuse hindamiskriteeriumite paika panemiseks; arutas podcasti "Tartu Hääl" tegijatega võimalusi tuua kirjeldustõlke teemad kuulajateni; nõustas Tallinn Music Weeki kultuuri ligipääsetavuse teemade toomisest oma konverentsile; osales kahel korral KuMi "Kultuuri arengukava 2021-2030" eelnõu juhtkomisjoni koosolekul; arutas Tartu autovabaduse puiestee korraldajatega ligipääsetavuse võimalusi sündmusel; nõustas EPIKoda puuetega inimeste teemaliste päästealaste videoklippide valmistamisel;

koostas ligipääsetavuse päeva tegevuste raames ETV saate "Ringvaade" tarvis kirjeldustõlke teksti Uku Suviste eurovisiooniloole "The Lucky one"; pani EPIKoja esindajaga paika 2023. aasta laste ja noorte laulu- ja tantsupeo ligipääsetavusnõuded; nõustas kultuurifestivali "Võnge" korraldajaid ligipääsetavusvõimaluste osas ja jälgis festivalil nõuete täitmist; arutas projekti "Tartu 2024" meeskonna liikmega võimalust luua ürituskorralduse õppevideote sekka ka ligipääsetavuse alateema; nõustas Valga Muuseumit ligipääsetavate sündmuste läbiviimiseks.

2020. aasta sügisel saatis EPL pilootprojekti korras filmi "Hüvasti, NSVL" kirjeldustõlget pakkuvasse mobiilirakendusse Movie Reading. Kuna rakenduse loojatega oli väga keeruline ühendust saada ning sihtrühma huvi lahenduse vastu ei olnud suur, otsustas juhatus sellesse projekti rohkem tööaega mitte panustada.

**4. Kinnisvara haldamine ja arendamine**

4.1. Arendada Tallinn, Laki 7b kinnistut, et toetada põhikirjaliste eesmärkide saavutamist.

SEB Pangaga sõlmiti laenuleping hoone katusele päikesepaneelide paigaldamise rahastamiseks. Laenu tagamiseks seati kinnistule hüpoteek SEB Panga kasuks. Laki 7 kinnistu koormati tasuta juurdepääsuservituudiga Laki 7b kinnisasja igakordse omaniku kasuks. Jaanuaris viidi päikesepaneelide elektrivõrku ühendamine ja tootlikkuse kaugjälgimise võimaluste loomine lõpule ning päikesepaneelid hakkasid elektrit tootma.

Mari Sepp on lahendanud kinnistu haldamise ja hooldamise küsimusi ning suhelnud üürnikega, et selgitada välja nende majanduslik toimetulek koroonapandeemia ajal. Juhatus jälgis üürnike majandusseisu ja leidis osapooli rahuldavad lahendused. Alajaama trafo kõrgepingekaabli väljavahetamise vajaduse tõttu paigaldati uus kaabel. Hoovis olev saepuru kogumismahuti, mida kasutab Hariner, on ohtlik ja EPL kavatseb selle likvideerida.

4.2. Teha koostööd Ranniku Maja OÜga, et parandada Ranniku Puhkekeskuses nägemispuudega inimeste puhketingimusi.

2001. aastal seadis EPL ühele kahest Läänemaal Kivikülas asuvast talle kuuluvast kinnistust isikliku kasutusõiguse SA Puhke- ja Tegevuskeskus Jursu kasuks. 2020. aastal otsustas üldkoosolek seada mõlemale kinnistule Ranniku Maja OÜ kasuks hoonestusõiguse. SA Puhke- ja Tegevuskeskus Jursu oli Äriregistrist kustutatud, kuid kasutusõigus kinnistusraamatust kustutatud ei olnud. Selleks, et saaks hoonestusõiguse seada, tuli sihtasutus täiendavalt kohtu kaudu likvideerida ning kasutusõigus kustutada. Juhatus tegi 2021. aastal sihtasutuse täiendava likvideerimise ja isikliku kasutusõiguse kustutamisega seotud toiminguid. Selle tulemusel on isiklik kasutusõigus kinnistusraamatust ja sihtasutus Äriregistrist kustutatud.

Tegevuse ülevaate on koostanud Priit Kasepalu.

3. veebruar 2022